Koyara ke lan siniik koe Sinia (suterot)

Koyara ke lan siniik koe Sinia tir stuvaf berpot ke Jules Verne sanegayan bak 1879, tis tana karba ke Yona zultafa koyara nevatum.

 Vildeks 
Kin-Fo tir jotaf kulaf siniik brunaf gu kotcoba is megrupes va kaluca. Lanviele zo rawar kiren inaf amerikaf omelt su erbakonjer. Kiren ino va copafa blira pu diref kurenik me djukoaykar, pune djuprogawalker. Levi ksera vofar da va mecoba pestaler nume gorar da icle tantomon mesatoleyeson va kontega bal blira me rovebawalker. Batdume erur da feliik Wang trakopik dere tis nik abdi lana edja va int gonaytatar, pokoleson da va awalk batkane craketer nume va kona kontega satoleter. Wang kevnaler aze griawir. Azon Kin-Fo zo givar da me tir rawayano. Acum bam djublir ise va Lé-Ou djuyerumar. Soe Wang wan tir merotrasin nume koe varafa Sinia gan Kin-Fo di zo golaiter. Kin-Fo djugivar da mea djumawalker kire va voda ke bli re gildar larde gu adjubera ke Wang dun dratcer.

Lidok ke rupa : va kaluca rogrupet ise rokarolat ant ede va volkaluca is vudera is dwira ixam al grupet. 

 Koredik 
 Kin-Fo : jotafe 31-dafe siniikye tise kulaf konolesik va tufa ke gadikye. Brunafo gu kotcoba, va idarapa icde blira er.
 Soun : dalafe kwikye ke Kin-Fo. Ewaraf is fofkaf, va duxanik ke feliik yordar. Ba kota rola, va ulingki gan ino mbi gaber.
 Wang : guazafe 55-dafe trakopikye, elupkaf dositik ke Kin-Fo. Tire tir savsaf Taiping tcumivik koemudeyen is giwayan gan Tchoung-Heou.
 Craig : amerikikye kosayafe gu Fry, zanise va Centenaire sistu.
 Fry : kosayikye ke Craig, dere zanise va Centenaire sistu.
 William Bidulph : 50-dafe amerikikye, dalaf detik ke Centenaire ravaldasu sistu koe Sinia.
 Lé-Ou : jotafa 21-dafa nyobrikya, aguntanik ke Kin-Fo irubas koe Beijing.
 Lao-Shen : savsafe dositikye ke Wang dene Tchang-Mao lizor. Valenteon gelbeyes kaike Siniafa Rebavegapa, tir tozekapik.

 Yunkexa 
Konaka yunkexa va berpot, koe piskura ke 1879

 Dere rupel 
 Jules Verne' : Francavaf suterotik ( 1828-1879 )
 (fr) Koyara ke lan siniik koe Sinia, dene Wikisource'' 

 Vuestexa 


Koyara ke lan siniik koe Sinia
Koyara ke lan siniik koe Sinia
Koyara ke lan siniik koe Sinia
Koyara ke lan siniik koe Sinia
Koyara ke lan siniik koe Sinia